นายกรัฐมนตรีเตรียมเข้าร่วมการประชุม BIMSTEC ครั้งที่ 4
นายกรัฐมนตรีเตรียมเข้าร่วมการประชุม BIMSTEC ครั้งที่ 4 พร้อมแสดงวิสัยทัศน์ผลักดันความร่วมมือ ที่เน้น “คน” เป็นศูนย์กลาง สอดรับกับแนวทางเพื่อความมั่นคง มั่งคั่ง และยั่งยืน

พลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี จะเดินทางเข้าร่วมการประชุม ผู้นำความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ ครั้งที่ 4 หรือ (Fourth BIMSTEC Summit) ระหว่างวันที่  30-31  สิงหาคม 2561 ณ กรุงกาฐมาณฑุ สหพันธ์สาธารณรัฐประชาธิปไตยเนปาล  โดยประเด็นหลักของการประชุม คือ  “การมุ่งสู่ความสงบสุข ความมั่นคั่งและยั่งยืนแห่งภูมิภาคอ่าวเบงกอล” ซึ่งนายกรัฐมนตรี จะได้แสดงวิสัยทัศน์ ในที่ประชุม โดยเน้นการผลักดันความร่วมมือ ความเชื่อมโยงครอบคลุมทั้งทางบกและทางทะเล  การค้าและการลงทุน และการพัฒนา โดยเน้น “คน” เป็นศูนย์กลาง สอดรับกับแนวทางเพื่อความมั่นคง มั่งคั่ง และยั่งยืน ของไทย โอกาสนี้นายกรัฐมนตรียังมีกำหนดหารือทวิภาคี กับนายนเรนทร โมที  นายกรัฐมนตรีสาธารณรัฐอินเดีย และ นายคัดห์กา ปราสาด ชาร์มา โอลิ นายกรัฐมนตรีเนปาล ด้วย

ทั้งนี้ ผู้นำ BIMSTEC จะมีการลงนามความตกลง จำนวน 3 ฉบับ ได้แก่ ร่างบันทึกความเข้าใจว่าด้วยการจัดตั้งการเชื่อมโยงโครงข่ายระบบไฟฟ้า ภายใต้กรอบ BIMSTEC / ความตกลงว่าด้วยการจัดตั้งศูนย์ถ่ายทอดเทคโนโลยี และ ร่างบันทึกความเข้าใจว่าด้วยความร่วมมือะหว่างสถาบันการทูตของประเทศสมาชิก ก่อนจะมีพิธีส่งมอบตำแหน่งประธานการประชุมให้กับศรีลังกาต่อไป  รวมถึงจะมีปฏิญญาการประชุมผู้นำ BIMSTEC ครั้งที่ 4 ครอบคลุมการปฏิรูปกรอบความร่วมมือเพื่อให้สอดคล้องกับภูมิรัฐศาสตร์ และสถานการณ์ปัจจุบัน แบ่งเป็น 5 เสาหลักของความร่วมมือ นอกจากนี้จะมีการประชุมผู้นำอย่างไม่เป็นทางการ เพื่อหารือ ใน 4 หัวข้อ ได้แก่ 1) การจัดลำดับความสำคัญของความร่วมมือ BIMSTEC) /การจัดทำกฎบัตร /ความเชื่อมโยงภายใต้กรอบความร่วมมือ BIMSTEC และ การส่งเสริมการท่องเที่ยวเชิงพุทธในภูมิภาค

สำหรับกรอบความร่วมมือ BIMSTEC เป็นกรอบความร่วมมือระหว่าง 7 ประเทศ ประกอบด้วย บังกลาเทศ ภูฏาน อินเดีย เมียนมา เนปาล ศรีลังกา และไทยเน้นความร่วมมือระหว่างกันในทุกมิติ บนพื้นฐานความเท่าเทียมกัน ทั้งนี้ ตามกำหนดการไทยจะเป็นประธานกรอบความร่วมมือ BIMSTEC ในปี 2563 ด้วย